กรมการค้าภายใน แนะเกษตรกรตัดปาล์มคุณภาพ ภายหลังแนวโน้มราคาน้ำมันปาล์มดิบปรับตัวสูงขึ้น
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า จากสถานการณ์ราคาน้ำมันปาล์มดิบในตลาดมาเลเซียที่มีการปรับสูงขึ้นต่อเนื่องตั้งแต่เดือนมกราคม 2564 จนถึงปัจจุบันราคาอยู่ที่ 34.84 บาทต่อกิโลกรัม แสดงให้เห็นทิศทางขาบวกของราคาน้ำมัน และจะเป็นปัจจัยบวกสำหรับทิศทางราคาน้ำมันปาล์มและปาล์มน้ำมันไทย ดังนั้นกรมฯ จึงเชิญชวนให้เกษตรกรตัดปาล์มสุกตามอายุ เพื่อให้ได้ปาล์มคุณภาพดีและเป็นประโยชน์ต่อเกษตรกรที่จะขายได้ในราคาที่สูงขึ้น เนื่องจากจะสกัดได้เปอร์เซ็นต์น้ำมันที่ดี ในส่วนของโรงสกัด ขอให้ปิดป้ายแสดงราคารับซื้อให้ชัดเจนและรับซื้อผลปาล์มในราคาที่เป็นธรรมตามคุณภาพปาล์มที่เกษตรกรนำมาขาย และสอดคล้องกับราคาน้ำมันปาล์มดิบในตลาด  ทั้งนี้ ได้สั่งการให้สำนักงานชั่งตวงวัด เข้าสุ่มตรวจสอบความเที่ยงตรงของเครื่องชั่งน้ำหนัก  หากพบว่ามีการดัดแปลงแก้ไขเครื่องชั่งน้ำหนักจะมีโทษจำคุกไม่เกิน 7 ปี และปรับไม่เกิน  280,000 บาท หรือกรณีที่ทำให้เครื่องชั่งมีน้ำหนักคลาดเคลื่อน มีโทษจำคุกไม่เกิน 3 ปี และปรับไม่เกิน 120,000 บาท หรือกรณีที่พบว่าใช้เครื่องชั่งที่มีค่าน้ำหนักคลาดเคลื่อนเกินกว่าที่กำหนด  มีโทษจำคุกไม่เกิน 6 เดือน หรือปรับไม่เกิน 20,000 บาท หรือทั้งจำทั้งปรับ และกรณีที่พบว่ามีการกระทำใดๆ ที่ทำให้เกิดความปั่นป่วนซึ่งราคาจะมีโทษจำคุกไม่เกิน 7 ปี ปรับไม่เกิน  140,000 บาท หรือทั้งจำทั้งปรับ